‘ANC-transitorower’ hoor oor borgtogErrol Velile Present. (Foto: ANA) ŉ Voormalige werknemer van die ANC wat in hegtenis geneem is in verband met ŉ transitorooftog, se aansoek om borgtog is toegestaan weens ŉ tekort aan bewyse. Errol Velile Present (33) het Maandag in die Roodepoort-landdroshof verskyn waarna hy borgtog van R4 000 toegestaan is. Landdros John Baloyi het verlede week die staat se saak as swak bestempel nadat hulle volgens hom nie daarin kon slaag om te bewys dat Present en sy medebeskuldigdes, Itumeleng Manama, Zakhele Zondi en Bheki Biyela, wel verantwoordelik was vir dié transitoroof nie. Maroela Media het vroeër berig al vier mans staan tereg op ŉ aanklag van roof met verswarende omstandighede rakende ŉ transitorooftog wat op 4 Julie in Dobsonville, Soweto, plaasgevind het. ŉ Bedrag van R220 000 is tydens die rooftog gesteel. “Die staat het versuim om tasbare getuienis aan te bied,” het Baloyi gesê. Volgens Baloyi kon die staat se getuies nie tydens ŉ uitkenningsparade daarin slaag om die beskuldigde op die toneel van die misdaad te plaas nie. Manama, Zondi en Biyela se aansoeke om borgtog is ook toegestaan. Baloyi het verder gesê daar is geen beeldmateriaal van die voorval beskikbaar nie, die bloedmonsters wat uit die voertuig geneem is kon nie aan die beskuldigdes verbind word nie en daar is ook geen geld en vuurwapens in die beskuldigdes se besit aangetref nie. ŉ Gesteelde Volvo en Ford Ranger is na bewering as wegkommotors gebruik waarmee die rowers met ŉ beraamde bedrag van R200 000 op vlug geslaan het. Die ondersoekbeampte, kol. Solomon Mabasa, het tydens sy getuienis verduidelik dat Present en sy medebeskuldigdes wel in een van dié voertuie gery het. Die beskuldigdes is in Julie in hegtenis geneem en daar is op vier gekaapte voertuie beslag gelê. Die saak is tot 30 Oktober uitgestel vir verdere ondersoek.